
Къэбэрдей-Балъкъэр Республикэм и Iэтащхьэ
Къанокъуэ Арсен Кавказ Ищхъэрэм и щIалэгъуалэм я «Мэшыкъуэ-2013» зэхыхьэшхуэм хэтхэм
зэрызахуигъэзар
Ныбжьэгъу лъапIэхэ!
Кавказ Ищхъэрэм и щIалэгъуалэм я «Мэшыкъуэ-2013» зэхыхьэшхуэм хэт псоми си гуапэу сэлам фызох.
ЗэкIэлъхьэужьу илъэсиплI лъандэрэ, хабзэ хъуауэ, Кавказ Ищхъэрэ федеральнэ округым и субъектхэмрэ ди къэралым и адрей щIыналъэхэмрэ ящыщу жэрдэмрэ зэфIэкIрэ зыхэлъ щIалэгъуалэм Псыхуабэ къалэр тхьэмахуитIкIэ я зэхуэсыпIэ мэхъу. «Мэшыкъуэр» зыхуэбгъэдэн щымыIэ еджапIэщ икIи абы зэкъуегъэувэ къызыхэкIа лъэпкъымрэ зэрыт динымкIэ, дэзыхьэх Iуэхухэмрэ зыхущIэкъухэмкIэ зэхуэмыдэ щIалэрэ хъыджэбзу минхэр. Мы зэхыхьэр зыфIэгъэщIэгъуэнхэр гъэ къэс нэхъыбэ мэхъу. Абы и щыхьэтщ зэIущIэм хэтынухэм я бжыгъэр цIыху мини 3-м зэрынэсар.
Мы зэхыхьэм фэ унэтIыныгъэ зэмылIэужьыгъуэхэр зиIэ проектхэр экспертхэм я пащхьэ къыщифлъхьэнущ, фи гупсысэхэр пхывгъэкIыфу зыщевгъэсэнущ, нэхъыщхьэ дыдэр аращи, щIэуэ ныбжьэгъу куэд щывгъуэтынущ. Си гуапэщ Къэбэрдей-Балъкъэр Республикэм щыщу мыбы кърихьэлIэхэр гъэ къэс нэхъыбэ зэрыхъур. Абыхэм ящыщ куэдым къахь грантхэмкIэ езыхэм я проектхэр хъарзынэу ягъэзащIэ. Мы зэхыхьэр икъукIэ сэбэпышхуэ мэхъу щIалэгъуалэм я мурадхэр пхыгъэкIыным и мызакъуэу, ахэр мамыру зэдэпсэунымкIи. Абы папщIэ зэIущIэм къокIуалIэ республикэ псоми я лIыкIуэхэр. Мы гъэм «Мэшыкъуэм» хэтынущ нэгъуэщI къэралхэм щыщхэри.
Иджыпсту ди къэралым и унафэщIхэр йогугъу щIалэгъуалэм и зэфIэкIыр къызэрагъэсэбэпыфын Iэмалхэр зэтегъэувэным. Властым и органхэм я къалэн нэхъыщхьэ дыдэу къызолъытэ щIэныгъэ нэс зэгъэгъуэтынымкIэ Iэмалхэр зэтегъэувэныр, зэфIэкI хэха зыбгъэдэлъ щIалэгъуалэм защIэгъэкъуэныр, щIэблэр хэкум хуэпэжу гъэсэныр, абыхэм лэжьапIэ IэнатIэхэр къахузэгъэпэщыныр. Фи фIэщ фщIы, фэ къыхэфлъхьэ IуэхуфI псори вдэтIыгъыну дызэрыхьэзырыр.
Ныбжьэгъухэ, иджыпсту фэ фитщ IэщIагъэ фхуэхъунум фыщегупсыс, фи гъащIэ гъуэгур щывубзыху ныбжьым. Фэ, XXI лIэщIыгъуэм и щIэблэр, фыщыпсэуну, фыщылэжьэну зэманыр хьэлэмэтщ. Къэралым къыщагъэщIэрэщIэж жылагъуэ зэхущытыкIэхэмрэ къэрал ухуэкIэмрэ я IэнатIэ псори. Дызэрыщыгъуазэщи, щIалэгъуалэрщ щIэуэ щыIэр нэхъ псынщIэу къэзыпхъуатэр. Фэращ Урысей къэралыгъуэщIэр зыухуэну къызыпэщытыр. Абы къыхэкIыу фэращ зэлъытар абы дуней псом щиIыгъыну увыпIэр.
Сытым дежи фIыр фи гъуазэу фыщыт, щIэныгъэ зэвгъэгъуэт, фи плъапIэхэм зевгъэубгъу, фытегушхуэ, мис итIанэ псори къывэхъулIэнущ. Дэ ди щIалэгъуалэм фIэщхъуныгъэ яхудиIэщ, абы къыхэкIыу ди Хэкум и къэкIуэнур зэрыгъуэзэджэр ди фIэщ мэхъу.
Фэ фщыщ дэтхэнэми мы зэхыхьэм и зэфIэкI псори къыщигъэлъэгъуэну, фи Iуэху дэкIыну сынывохъуэхъу.
